lv da ca lv en lv en ru en lv lv lv eo lv lv sl lv lt lv lv lv lv lv fr lv lv lv lv lt pl lv it lv lv lv lv es lv eo id lv en lv cs en en en en en lv lv de lv lv lv lv lv lv en lv lv lv lv lv lv lv lv lv lv lv lv lv lv lv lv en lv en lv lv lv lv lv lv lv lv mn lv en lv lv lv lv lv lv lv lv lv fr en lv pl lv lv lv lv en en it lv lv
Kā pavadīt Maija svētkus Tukuma pusē? :: Atputasbazes.lv
Pirtis - Viesu nami - Kempingi
Saule silda arvien vairāk un daba priecē ar košu zaļumu un krāsainiem ziediem, bet gaisā jūtama ziedēšanas smarža, ko rada ziedošie krūmi un augļu koki, kuri viens pēc otra uzzied baltās kupenās. Uzzied arī ķirši, kurus novadnieks Imants Ziedonis tik krāšņi aprakstījis dzejolī, kas veltīts Tukumam: “Ļauj man iet pasaulē smukumā, Tā kā ķirši zied Tukumā!”.
Svinot pavasara ziedēšanu un Maija svētkus, arī mūspusē sarūpēti dažnedažādi pasākumi jebkurai gaumei. Modināsim strūklaku Tukumā, piedalīsimies pavasara Stādu tirdziņā un tūrisma sezonas atklāšanā Kandavā, kā arī svinēsim Baltā galdauta svētkus.
Tukumniekiem tik ierastā tradīcija – Strūklakas modināšana un vasaras sezonas atklāšana 1.maijā šogad noritēs nedaudz citādāk. Pulksten 15.00 Tukuma pilsētas Kultūras nams aicinās mazus un lielus kino cienītājus noskatīties Kultūras namā piecu filmiņu programmu, kuru sarūpējusi visiem zināmā un iemīļotā “Animācijas brigāde”. Filmas "Puteklis", "Parīzes noslēpumi", "Tornis", "Vāse" un "Korrida" veltītas konkrētajām Eiropas valstīm, tā atzīmējot 15 gadus, kopš Latvija ir Eiropas Savienības dalībvalsts. Savukārt pulksten 17.00 pilsētas iedzīvotājus un viesus aicinām modināt strūklaku un baudīt skaistu vakaru kopā ar grupu “Autobuss debesīs”, kuras sastāvā muzicēs Marts Kristiāns Kalniņš (balss, taustiņinstrumenti), Emīls Zilberts (sitamie instrumenti), Armands Treilihs (bass), Kārlis Auzāns (ģitāra, čells), Andris Dzenis (ģitāra). Adrese: Tukuma pilsētas kultūras nams un Brīvības laukums, Lielā iela 1, Tukums. Vairāk informācijas pa tālruni 63124150, www.tpkn.lv
Kandavā trešdien, 1.maijā no pulksten 9.00 skvērā pie Bruņinieku pilskalna notiks pavasara Stādu tirdziņš un no pulksten 10.00 būs iespēja apskatīt un samīļot dažādus mājdzīvniekus. Savukārt skvērā pie mozaīku sienas Lielā ielā 25 pulksten 12.00 sāksies Tūrisma sezonas atkāšanas pasākums ar dažādām radošajām darbnīcām bērniem. Adrese: Lielā iela 25, Kandava. Vairāk informācijas pa tālruni 63181150, www.kandava.lv
Trešdien, 1.maijā visi sportisku aktivitāšu cienītāji aicināti uz 1.maija orientēšanos šogad Jaunpļavās. Distances garums aptuveni 4 km. Līdzi ņemamas desiņas cepšanai. Adrese: Jaunpļavas, Zentenes pagasts, Tukuma novads. Vairāk informācijas pa tālruni 2784650.
4.maijs - Baltā galdauta svētki
Sestdien, 4.maijā visā Latvijā tiks svinēti Baltā galdauta svētki. Arī mūspusē šī diena tiks plaši atzīmēta.
Dienu kustībā ar nūjošanas pārgājienu gar jūru aicina pavadīt Tukuma nūjošanas entuziasti. Pulcēšanās 4.maija rītā pulksten 10.00 Apšuciema pludmalē pie viesnīcas “Villa Anna”. Maršruts Apšuciems – Engure – Apšuciems 2 x 14 km. Vairāk informācijas www.facebook.com/Nūjošana-sportam-un-atpūtai
No pulksten 12.00 Baltā galdauta svētki tiks svinēti Durbes pils pagalmā. Pasākumā ģimenēm un bērniem tiks vairota piederības sajūta savai pilsētai un novadam un baudīts kopā būšanas prieks. No pulksten 12.00 līdz 16.00 būs iespēja piedalīties radošajās darbnīcās kopā ar biedrību “Ligzda”, spēlēt spēles, piedalīties atrakcijās un mieloties ar pankūkām. Visi aicināti ierasties ar saviem cienastiņiem. Ģimenes aicinātas piedalīties orientēšanās spēlē Durbes pils apkārtnē, meklējot peles Rozemundes sieru, izpildot slepenos uzdevumus, tā iegūstot ieeju Durbes pilī bez maksas. Savukārt Durbes pilī Baltā galdauta svētkos īpaši saklāts būs ēdamistabas galds ar 19. gs. beigu un 20. gs. sākuma trauktu komplektu, uzzināt par tā laika galda kultūru pilī, kā arī apgūt iemaņas galda klāšanā un salvešu locīšanā.
Pulksten 14.00 visi aicināti būs uz labdarības kamermūzikas koncertu Durbes pilī. Uzstāsies Dainis Medjaņiks (vijole) un Jānis Čudars (klavieres). Programmā: J.S.Baha, F.Kreislera, P.Sarasates, N.Paganīni, E.Izaī skaņdarbi. Ieeja pieaugušajiem 2.50 EUR, skolēniem, studentiem, pensionāriem, invalīdiem 1.50 EUR. Piedaloties orientēšanās spēlē, ieeja bezmaksas. Adrese: Durbes pils, M. parka iela 7, Tukums. Vairāk informācijas pa tālruni 26305946, www.tukumamuzejs.lv/durbes-pils
Uz Baltā galdauta svētkiem ar kliņģeru gatavošanu sestdien, 4.maijā no pulksten 13.00 visus aicina Džūkstes Pasaku muzejs. Šoreiz pēc īpašas Džūkstes puses receptes kopā ar Luīzi Lerhu tiks gatavoti ūdens kliņģeri, kā arī būs iespēja izzināt par galda kultūras niansēm, kā arī sēsties pie balti klāta galda un nobaudīt pašu gatavotos kliņģerus. Dalības maksa pasākumā 3 EUR personai. Adrese: Džūkstes pasaku muzejs, Lancenieku skola, Džūkstes pagasts, Tukuma novads. Vairāk informācijas pa tālruni 26513314, www.tukumamuzejs.lv/dzukstes-pasaku-muzejs
Turpat Džūkstē Baltā galdauta svētku noskaņās sestdien, 4.maijā no pulksten 9.00 līdz 12.00 notiks Anša Lerha-Puškaiša atdusas vietas sakopšana. Visi laipni aicināti pievienoties! Adrese: Džūkstes kapi, Džūkste. Vairāk infromācijas www.tukums.lv
Sestdien, 4.maijā Baltais galdauts tiks klāts arī Sēmē un Zentenē. Mīļi gaidīts ikviens ar nelielu cienastiņu kopīgam galdam. Pasākuma sākums Sēmē pie Pakalpojumu centra pulksten 12.00, bet Zentenē pie kultūras nama pulksten 13.00. Adrese: Ezera iela 1a, Sēme, Sēmes pagasts un “Gobas”, Zentenes pagasts, Tukuma novads. vairāk informācijas www.tukums.lv
Jaunpils pilī Baltā galdauta svētku svinības, 4.maijā sāksies pulksten 12.00 ar koncertuzvedumu “Es atradu tautasdziesmu”. Tajā piedalīsies bērnu deju kolektīvs “Pilskundziņi”, meiteņu TRIO un muzikālā apvienība “Ķirsītis”. Pēc koncerta strūklakas modināšana un svētku mielasts uz pils terases. Lūgums līdzi ņemt savu cienastiņu. Adrese: Jaunpils pils, Jaunpils, Jaunpils pagasts, Jaunpils novads. Vairāk informācijas pa tālruni 26101458, www.jaunpils.lv
Ja vēlaties 4.maiju pavadīt vieglā gaisotnē, tad jādodas uz Tumes kultūras namu, kur pulksten 14.00 būs iespēja vērot vieglu attiecību komēdiju Tumes Amatierteātra izpildījumā “Reiss atcelts”. Ieeja par ziedojumiem. Adrese: Tumes pagasta kultūras nams, Tume, Tumes pagasts. Vairāk informācijas www.facebook.com/tumeskulturasnams
Baltā galdauta svētku pikniks 4.maijā no pulksten 15.00 norisināsies Zušuciema parkā Engurē.  Šeit kopā tiks gatavots pentāgs, kā arī būs iespēja iet rotaļās un atpūšoties baudīt pikniku. Pasākumā piedalīsies folkloras kopa “Trejteka” ar Aivu Dakšu, bērnu popgrupa “JāņMārtiņi” un jaunās mākslinieces Monta un Līva. Noslēgumā Latvijas dokumentālās filmas “100 gadi esības vējos” skatīšanās. Aicinājums līdzi ņemt piknika groziņu un pozitīvu noskaņojumu. Adrese: Jūras iela 85, Engure. Vairāk informācijas pa tālruni 29410479, www.enguresnovads.lv
Uz koncertu, kurā skanēs skaistākās dziesmas Latvijai, 4.maijā pulksten 19.00 “Uzlūdz kungi” - Guntis Skrastiņš, Artis Robežnieks, Andris Skuja, Žoržs Siksna, Dainis Porgants, izcilais saksofona virtuozs Raivo Stašans un komponists Gaitis Lazdāns. Jaunā koncertprogramma "DZIMTAI ZEMEI " klausītājus priecēs ar lielisku mūziku, labu humoru un pārsteigumiem kolosālā atmosfērā. Adrese: Slampes kultūras pils, Slampe, Slampes pagasts, Tukuma novads. Informācija pa tālruni 20005704 un biļetes iegādājamas visās Biļešu Paradīze kasēs un Slampes kultūras pils kasē.
Sestdienas, 4. maija vakarā pulksten 20.00 Katrīnas laukumā, Tukumā notiks Latvijas Republikas Neatkarības atjaunošanas gadadienai veltīts uzvedums “Logs lai paliek vaļā”, kurā muzicēs Amanda Krauja (balss, ģitāra), Atis Ozols (ģitāra), dejos aptuveni 20 deju studijas “Demo” jaunieši un Imanta Ziedoņa dzeju lasīs dažādu paaudžu tukumnieki. Uzvedumā izmantota fonda “Viegli” mūzika. Režisore Liene Bēniņa. Laikmetīgās dejas, mūzikas un dzejas uzvedums “Logs lai paliek vaļā” tiek veidots kā notikums pilsētvidē, kas aicinās Tukuma pilsētas un novada iedzīvotājus iedibināt jaunu tradīciju - kopīgi veidot un piedzīvot “Baltā galdauta” svētkus, atcerēties 4.maija notikumus, izstāstīt par tiem saviem bērniem, stiprināt piederību savai zemei, valstij, novadam un pilsētai. Visi laipni aicināti! Adrese: Katrīnas laukums, pie Imanta Ziedoņa dzejas sienas, Tukums. vairāk informācijas pa tālruni 63124150, www.tpkn.lv
Lai svinīgi noslēgtu 4.maija svētkus, uz akustisko duetu sestdienas vakarā no pulksten 20.00 līdz 23.00 aicina Šlokenbekas muižas krodziņš. Šeit ar latviešu mūziku no visiem zināmām līdz mūsdienās radītām dziesmu kaverversijām uzstāsies Kristīne Timermane un Gatis Ivans. Galdiņus lūgums rezervēt laicīgi, jo vietu skaits ir ierobežots. Adrese: Šlokenbekas muiža, Milzkalne, Smārdes pagasts, Tukuma novads. vairāk informācijas pa tālruni 23112233.
Savukārt svētdienas, 5.maija rītā pulksten 10.00 sportisko aktivitāšu cienītāji un Tukuma patrioti aicināti pievienoties Svētku kopskrējienam, kurš vīsies cauri Tukuma ieliņām aptuveni 10 km garumā, veidojot Latvijas kontūru. Sākums Brīvības laukumā. Laipni aicināts ikviens interesents! Vairāk informācijas pa tālruni 27081835.
Svinēsim maija svētkus kopā! Uz Tukumu pēc smukuma! Pie mums ziedonis pilnā plaukumā.
Agnese Atte, Tukuma TIC
Komentārs par rakstu: Kā pavadīt Maija svētkus Tukuma pusē?
Balsot 18 Balsot 33 Balsot 50
» Arhīvs» Diskusijas  (0)
16.05.2022Vjačeslavs Mitrohins un Aivars Hermanis Ungurmuižā spēlēs latviešu blūzus!20.04.2022Aijas Vītoliņas un Aivara Hermaņa koncerts Mazmežotnes muižā24.03.2022Vienmēr zaļi! Atkal kopā… pēc 30 gadiem15.11.2021Starptautiskais Slēpņotāju (Geocaching) filmu festivāls Sabilē 30.10.2021Interaktīvas pastaigas Jelgavā
19.11.2020Brīvdabas muzejs aicina mūsdienu amatniecības meistarus 07.10.2020Rotko centra GADA KARTE – iespēja baudīt mākslu29.04.2020Dailes teātris uzsāk darbu pie seriāla 30.01.2020KAROSTAS FESTIVĀLS Trīsdesmit neatkarības gadi Karostā 1990-202019.11.2019Dailes teātris gatavojas 100. jubilejai
2022 © www.atputasbazes.lv | Izstrādātājs: SENET
Nepareizi ievadīts lietotāja vārds vai parole!